Llíria aplicarà sancions als solars i parcel·les sense netejar
20 de juny de 2025

Des d'esta setmana, el servici municipal de vigilància urbanística i la Policia Local de Llíria estan supervisant les zones amb parcel·les o solars sense netejar, tant al nucli urbà com en les zones perimetrals de les urbanitzacions, procedint a emetre els corresponents parts de denúncia.

La regidora d'Urbanitzacions i RSU, Mª Cruz García, ha informat que, una vegada conclòs el període obligatori, el passat 15 de juny, per a dur a terme les labors de manteniment dels solars i parcel·les establit en l'ordenança municipal, els agents municipals estan realitzant un control de les zones perifèriques de les zones residencials i de les parcel·les urbanes per a verificar l'estat en què es troben”.

A partir dels comunicats de denúncia que s'expedisquen, es procedirà a aplicar les sancions a aquells titulars que hagen incomplit el deure de manteniment, tal com establix la normativa local, i que poden arribar als 750 euros.

Segons ha recordat García, “tindre un solar descurat pot provocar l'aparició de plagues d'insectes o rosegadors, a més també de ser possibles focus d'incendis, per tant, la seua neteja és important per motius de seguretat i salubritat”.

“Llíria té un terme municipal molt extens de més de 234 km², amb una gran extensió agrícola i molts nuclis urbans on solen haver-hi casos de parcel·les descurades, les quals generen molèsties i servixen perquè proliferen els abocadors incontrolats”, ha afegit.

Igualment, l’edila d'Urbanitzacions i RSU ha assenyalat que “hem d'entendre que no estem davant una opció, si no una obligació que, si es deixa de fer, pot tindre conseqüències col·lectives al veïnat. Per això, a més de les sancions que puguen correspondre, es procedirà a imposar multes coercitives i, finalment, una execució subsidiària de neteja, la qual anirà a càrrec del titular de la propietat”.

En esta línia, i en sentit contrari, García vol agrair “l'esforç i col·laboració prestada per tots aquells propietaris i veïns que sí que han complit amb les seues obligacions i han procedit a la neteja i manteniment de les seues respectives parcel·les i solars”.